得鄰幾書
作者：劉敞
朝代：宋

paragraphs: 君乘使者車，我爲列郡守。
地理秦與越，天文井兼斗。
夢寐且不通，言笑安得同。
忽傳咫尺書，遠愧西南風。
衰老容貌遷，憂患志氣落。
聞君白紛如，我亦不如昨。
捨書計離别，忽忽三四年。
一日成九秋，此語猶信然。
天地大逆旅，外物不可必。
出處多舛馳，相逢定何日。
尚禽晚且游，沮溺長耦耕。
此意雖未合，且當勤寄聲。